রোহিতের পর জাদেজা, রঞ্জিতে ফিরছেন তারকারা

ওয়েব ডেস্ক: ভারতীয় জাতীয় দলের ক্রিকেটারদের ঘরোয়া ক্রিকেট খেলতেই হবে, কয়েকদিন আগেই এই ফতোয়া জারি করেছে বিসিসিআই (BCCI)। তার জেরেই এবার রঞ্জি (Ranji Trophy) খেলার সিদ্ধান্ত নিয়েছেন বিশ্বকাপ জয়ী ভারতীয় দলের অধিনায়ক রোহিত শর্মা (Rohit Sharma)। একদিন আগেই তিনি মুম্বইয়ের হয়ে রঞ্জি খেলার বিষয়টি নিশ্চিত করেছেন। আর এবার ঘরোয়া টুর্নামেন্টে মাঠে নামার বিষয়ে নিশ্চয়তা দিলে ভারতের তারকা অলরাউন্ডার রবীন্দ্র জাদেজা (Ravindra Jadeja)। রবিবার তিনি সৌরাষ্ট্রের (Saurashtra) হয়ে রঞ্জি খেলার বিষয়ে চূড়ান্ত মতামত দিয়েছেন বলে খবর।

রোহিত শর্মা, বিরাট কোহলির (Virat Kohli) মতো কিংবদন্তি ক্রিকেটারকেও সম্প্রতি অফ-ফর্মের সমস্যায় ভুগতে হয়েছে। সেই কারণে তাঁদের ঘরোয়া ক্রিকেট খেলা বাধ্যতামূলক করেছে ক্রিকেট বোর্ড। এই দুই কিংবদন্তিকে দীর্ঘদিন রঞ্জি খেলতে দেখা যায়নি। তবে জাদেজা গতবছর পর্যন্ত রঞ্জি খেলেছেন। আর চলতি মরশুমেও তিনি সৌরাষ্ট্রের হয়ে খেলার সিদ্ধান্ত নিলেন।

আরও পড়ুন: দল নির্বাচন নিয়ে গম্ভীরের সঙ্গে চূড়ান্ত মতবিরোধ রোহিত, আগরকরের

আগামী ২৩ জানুয়ারি থেকে রঞ্জি ট্রফির পরবর্তী পর্যায়ের খেলা শুরু হচ্ছে। জানা গিয়েছে, সেদিন থেকেই মাঠে নামতে চলেছেন জাদেজা। ইতিমধ্যে তিনি শুরু করেছেন অনুশীলনও। রবিবার দিনই জাড্ডুকে সৌরাষ্ট্রের হয়ে অনুশীলন করতে দেখা গিয়েছে। আগামী ২৩ জানুয়ারি দিল্লির বিরুদ্ধে বাইশ গজের লড়াইয়ে নামছে সৌরাষ্ট্র। এই ম্যাচে জাদেজার বিপক্ষে খেলছেন ঋষভ পন্থ। তিনি দিল্লির হয়ে রঞ্জি খেলার সিদ্ধান্ত নিয়েছেন।

প্রসঙ্গত, ঘরের মাঠে নিউজিল্যান্ডের বিরুদ্ধে হোয়াইটওয়াশের পর অস্ট্রেলিয়া সফরেও খারাপ পারফরম্যান্স করেছেন ভারতের ব্যাটাররা। তাই তাঁদের ফর্মে ফেরাতে ঘরোয়া ক্রিকেট খেলার নির্দেশ দেওয়া হয়েছে বোর্ডের তরফে। ইতিমধ্যে সেই নির্দেশ মেনে মুম্বইয়ের হয়ে খেলার সিদ্ধান্ত নিয়েছেন রোহিত শর্মা ও যশস্বী জয়সওয়াল, দিল্লির হয়ে খেলতে চলেছেন ঋষভ পন্থ, পঞ্জাবের হয়ে মাঠে নামবেন শুভমন গিল। যদিও বিরাট কোহলির রঞ্জি খেলা নিয়ে এখনও সংশয় রয়েই গিয়েছে।